Ujišanas

Ujišanas () – kalnagūbris pietryčių Kinijoje, ties Fudziano ir Dziangsi provincijų sandūra, į šiaurę nuo Ujišano miesto. Būdingas aukštis ~1800 m, didžiausias – 2158 m (Huangangšano k.).

Kalnai sudaryti iš smiltainio, tufo, granito, riolito. Smarkiai paveikti erozijos: gausu tarpeklių, olų, skardžių, atlikuonių. Pro kalnus vinguriuoja Dziučusi upė. Ujišane daug perėjų, nutiestos kelios geležinkelio linijos (Jingtanas–Siamenas, Hengfengas–Nanpingas).

Seniau kalnai buvo retai gyvenami ir garsėjo dėl savo medienos, bambukų bei aukštos kokybės arbatos (vadinamos dahongpao). XIII–XVII a. arbatos produkcija Ujišane buvo kontroliuojama valstybės. Šiuose kalnuose buvo daoistų šventviečių, XVIII–XIX a. klestėjo neokonfucianizmo akademija.

Ujišano kalnai dėl savo kultūrinės (arbatos gamybos, religinės reikšmės, archeologinių vietovių) ir gamtinės (vaizdingų kraštovaizdžių, retų rūšių buveinių) reikšmės 1999 m. įtraukti į UNESCO pasaulio paveldo sąrašą.

Šaltiniai 

Kinijos kalnai